Svejsearbejde er en vigtig del af undervisningen, når man uddanner sig til industritekniker på EUC Nord i Hjørring, og det gør skolen til storforbruger af stål. Men markante prisstigninger på materialet betyder, at eleverne må klare sig igennem uddannelsen med mindre stål end tidligere. - Vi har aldrig oplevet så store prisstigninger, som vi har i 2021, og priserne de ser bare ud til at fortsætte stigningen, siger A. Niel Jacobsen, der er direktør ved EUC Nord. Nedskalerer opgaverne På skolens stålværksted har de fundet ud af, at de stadig undervise eleverne og bruge mindre stål, end de har gjort tidligere. - Vi har fundet ud af, at man sagtens kan lære det samme, når man svejser en lille tank, som når man svejser en større tank, siger Allan Mariegaard, der er faglærer på EUC Nord. Ifølge underviseren påvirker produktets størrelse ikke elevernes faglighed, og derfor er det en lettelse og en stor økonomisk besparelse for skolen, at det indkøbte stål rækker til flere elever. - Om tanken er stor eller lille, det gør ikke nogen forskel. Så længe de kan svejse en tank, og den er tæt, siger Allan Mariegaard. Værre for murerne Prisen på mursten er steget med 25-30 procent, men grænsen for hvor meget de kan skære ned, er ved at være nået. - Vi begrænser selvfølgelig opgavens omfang, men vi har nogle mål, der skal overholdes, for at vi kan lære eleverne at arbejde med materialerne, siger Jesper Skovsgaard, der er murerfaglærer på EUC Nord. - Vi har allerede minimeret brugen af materialer til det, vi synes, der er forsvarligt, og så eleverne stadig kan lære noget, siger han. På grundforløbet vasker og genbruger de murstenene tre-fire gange, men det kan de ikke på hovedforløbet, for der er der blandet mørtel i cementen. Bekymret for fremtiden Direktør på EUC Nord, A. Neil Jacobsen, garanterer, at diverse besparelser ikke påvirker kvaliteten på undervisningen, men han er bekymret for, hvordan fremtiden ser ud, hvis den høje materialepris fortsætter som hidtil. - Vi gør alt, hvad vi kan for, at det ikke skal gå ud over elevernes undervisning, men på et eller andet tidspunkt betyder det jo, at vi ikke kan gennemføre det, som vi gerne vil, siger A. Neil Jacobsen. Han håber snart, at undervisningsministeriet vil forholde sig til de store prisstigninger, som ifølge ham påvirker alle landets erhvervsskoler, men indtil da er der ikke meget mere, han kan stille op. - Lige nu er vi nødt til at udskyde vores investeringer, og så må vi endnu en gang bede folk om at løbe stærkere, siger han.

Opsummering:
Prisen på varer som stål, træ og mursten er steget voldsomt i de senere år, og det kan de tydeligt mærke i erhvervsskolernes pengekasser.